หั่นดอกฝากพิเศษ
ธนาคารไม่ขยับ3-6-12เดือนเชื่อปีหน้ากู้กระฉูดเร่งระดมเงิน
6 ธ.ค. 2554

ธนาคารไม่ขยับ3-6-12เดือนเชื่อปีหน้ากู้กระฉูดเร่งระดมเงิน
ดอกเบี้ยเงินฝากไม่ขยับ ธนาคารหัวใสหั่นดอกเบี้ยเงินฝากพิเศษรับขาลง เน้นกวาดระยะสั้นไม่เกิน 6 เดือน 
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝากและการลงทุน และการประกันภัยธนพัทธ์ ธนาคารกรุงศรีอยุธยา กล่าวว่า ทิศทางดอกเบี้ยจะเริ่มเป็นขาลง จากการปรับลดอัตราดอกเบี้ยนโยบายของคณะกรรมการนโยบายการเงิน (กนง.) ซึ่งจะส่งผลให้ดอกเบี้ยเงินฝากหลังจากนี้ไปจะทยอยปรับตัวลดลง แต่เชื่อว่าธนาคารจะหันมาเน้นระดมเงินฝากระยะสั้นอายุไม่เกิน 6 เดือน เพื่อรอดูแนวโน้มดอกเบี้ยที่คาดว่าจะลดลงสู่ระดับ 3% ในปีหน้า 




 ล่าสุด ธนาคารกรุงศรีอยุธยาได้ปรับลดดอกเบี้ยเงินฝากพิเศษอายุ 5 เดือน ลงจาก 3.65% มาอยู่ที่ 3.2% เช่นเดียวกับเงินฝากพิเศษอายุ 10 เดือน ก็ปรับลดลงจาก 3.75% มาอยู่ที่ 3.20% ขณะที่เงินฝากประจำ 36 เดือน ยังไม่มีการปรับลดลง
“ตลาดเงินฝากตอนนี้ กำลังจับตาการฟื้นตัวของเศรษฐกิจ เพราะคาดว่าดอกเบี้ยนโยบายจะลดลงอีก 0.25% ในต้นปีหน้า และถ้าเศรษฐกิจฟื้นก็มีแนวโน้มจะลงอีก ทำให้ช่วงนี้ธนาคารต้องเริ่มลดดอกเบี้ยลงก่อน ส่วนเงินฝากประจำพิเศษที่เคยเน้นระยะยาว เช่นระยะ 11-12 เดือน ที่เคยออกมาก่อนหน้านี้ จากนี้ไปจะเห็นได้แค่ไม่เกินระยะ 6 เดือน” นายกฤษณ์ กล่าว
นายกฤษณ์ กล่าวอีกว่า แม้ว่าดอกเบี้ยจะอยู่ในช่วงขาลง แต่เชื่อว่าการแข่งขันระดมเงินฝากของธนาคารจะยังรุนแรงอยู่ เนื่องจากในปีหน้าจะมีการปรับลดวงเงินคุ้มครองเงินฝากลงมาอยู่ที่รายละไม่เกิน 1 ล้านบาทต่อบัญชี ขณะที่ตั๋วบี/อี อาจถูกจำกัดวงเงินลงทุนขั้นต่ำเอาไว้ที่ 10 ล้านบาท ทำให้ธนาคารพาณิชย์ต้องเร่งระดมเงินฝากเพื่อรองรับการเติบโตของสินเชื่อไว้ตั้งแต่ในปีนี้ 
ด้านนายสมิทธ์ พนมยงค์ ผู้ช่วยผู้จัดการใหญ่ สายผลิตภัณฑ์เงินฝากและการลงทุน ธนาคารไทยพาณิชย์ กล่าวว่า ธนาคารคงทยอยปรับลดดอกเบี้ยเงินฝากลงได้ไม่มาก เนื่องจากต้องแข่งขันกับธนาคารเฉพาะกิจภาครัฐที่กำลังเร่งระดมเงินฝาก เพื่อนำไปปล่อยกู้ให้ภาครัฐ 
สำหรับธนาคารไทยพาณิชย์จะทำตลาดเงินฝากระยะสั้นอายุ 3-6 เดือนเป็นพิเศษ ให้สอดคล้องกับต้นทุนและรักษาลูกค้าเงินฝากไว้
“ล่าสุดเราได้ยกเลิกเงินฝากพิเศษระยะสั้นอายุ 9 เดือน เหลือเพียงเงินฝากพิเศษอายุ 4 เดือน ที่จ่ายดอกเบี้ย 3.20% และในช่วงปลายปีนี้ธนาคารจะออกผลิตภัณฑ์เงินฝากสู่ตลาดเพิ่มเติมอีกครั้ง เพื่อระดมเงินฝากรองรับสินเชื่อในปีหน้า เชื่อว่าเงินฝากในปีหน้าจะขยายตัวได้ที่ 4-5%” นายสมิทธ์ กล่าว
นายอำพล โพธิ์โลหะกุล รองกรรมการผู้จัดการ ธนาคารกสิกรไทย กล่าวว่า แคมเปญเงินฝากจากนี้ไปจะเปลี่ยนจากที่เคยเน้นระยะยาวมาเป็นเงินฝากระยะสั้นที่ให้ดอกเบี้ยไม่สูงมากนักตามทิศทางดอกเบี้ยขาลง และธนาคารจะเสนอผลิตภัณฑ์ทางเลือกอื่นๆ เช่น กองทุนรวม ซึ่งให้ผลตอบแทนสูงกว่าเงินฝากเพื่อจูงใจและเพิ่มทางเลือกให้กับลูกค้า
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธปท.อยู่ระหว่างการติดตามดูการปรับลดอัตราดอกเบี้ย ทั้งเงินฝาก และกู้ยืมของธนาคารพาณิชย์ในระบบ แต่ไม่สามารถระบุได้ว่า จะมีการปรับลดอัตราดอกเบี้ย ทั้ง 2 ขา ลงได้เมื่อไหร่ เนื่องจากต้องพิจารณาหลายด้าน เช่น ดอกเบี้ยในตลาดเงิน สภาพคล่อง ปริมาณเงินฝาก และปริมาณสินเชื่อ